Post capitulum dicitur Verba mea cum pulsatione signorum, et statim fit officium cum nota solemniter, sicut fit in crastino Omnium Sanctorum. Thesaurarius debet ponere unum tapetum super tumbam, sacrista duos cereos ardentes usque in crastinum post completorium, ad officium et ad missam quinque in candelabro. Quando erit tempus pulsandi, debet sacrista pulsare majus signum de choro ter. Nullus debet cantare aut legere nisi cui jusserit cantor. Duo dicunt Venite. Regem cui omnia; ad ultimum responsorium dicuntur versus qui sequuntur post Libera me; reincipitur in fine Libera me; tres collectæ dicuntur, Præsta quæsumus. Deus veniæ et Fidelium. Ad officium debent omnes esse, etiam abbas si præsens fuerit; de collatione vadunt ad caritatem. Ad missam thesaurarius ponit unum pallium super fossam. Qui regit chorum non de pueris et est in cappa, diaconus et subdiaconus in casulis. Tres collectæ dicuntur Suscipe. Deus veniæ. Sanctorum. Post elevationem pulsatur majus signum de choro. Cantata missa omnia signa pulsantur. Processio vadit ad corpus, sacerdos indutus alba et stola, servitores ecclesiæ revestiti cum majori cruce et thuribulo et candelabris argenteis et aqua benedicta. Cantor incipit resp. Libera me; post Libera me, Verba mea; interim sacerdos primo aspergit corpus de aqua benedicta, deinde vadit per claustrum; post Verba mea, Pater noster a cantore, orationes Deus origo. Piæ recordationis. Suscipe Domine; post dicitur Requiescat in pace. Miserere mei; dicitur item Oremus. Deus veniæ. Deus cujus. Fidelium. Requiescat in pace. Clementissime. Benedictio Dei Patris et Filii.